ଅଭିଷେକ ଓ ଐଶ୍ୱର୍ଯ୍ୟା ହେବେ ପୁଲିସ ଅଫିସର
ଅଭିଷେକ ଓ ଐଶ୍ୱର୍ଯ୍ୟା ହେବେ ପୁଲିସ ଅଫିସର
Last updated Mar 4, 2018
ସେୟାର
ପତି-ପତ୍ନୀ ଅଭିଷେକ ବଚ୍ଚନ ଓ ଐଶ୍ୱର୍ଯ୍ୟା ରାୟ କୌଣସି ନୂଆ ଫିଲ୍ମରେ ଏକାଠି ଅଭିନୟ କରିବାର ଯୋଜନାରେ ଅଛନ୍ତି ବୋଲି ବେଶ୍‌ କିଛି ଦିନ ହେଲା ଶୁଣା ଯାଉଥିଲା। ଚର୍ଚ୍ଚା ହେଉଥିଲା ଯେ ୧୯୭୩ ମସିହାରେ ରିଲିଜ୍‌ ହୋଇଥିବା ଅମିତାଭ ବଚ୍ଚନ୍‌ ଓ ଜୟା ଭାଦୁରୀଙ୍କ ଅଭିନୀତ ସ୍ମରଣୀୟ ଫିଲ୍ମ ‘ଅଭିମାନ୍‌’ର ରି-ମେକ୍‌ରେ ଦୁହେଁ ଅଭିନୟ କରିବେ। ତେବେ ‘‘କିଛି ଫିଲ୍ମ ମୂଳ ରୂପରେ ହିଁ ଭଲ ଲାଗେ, ତା’କୁ ବଦଳାଇବା ଉଚିତ ନୁହେଁ’’ କହି ନିଜେ ଅଭିଷେକ ସେ ଗୁଜବକୁ ଖଣ୍ଡନ କରିଥିଲେ। ତା’ପରେ ମଧ୍ୟ ଆହୁରି ଅନେକ ନିର୍ଦ୍ଦେଶକ ଓ ପ୍ରଯୋଜକ ଏକାଧିକ ଫିଲ୍ମର ଅଫର୍‌ ନେଇ ସେମାନଙ୍କ ପାଖକୁ ଯାଇଥିବାର ଏବଂ ଆଲୋଚନା ହୋଇଥିବାର ଖବର ଆମେ ପାଇଛୁ। କିନ୍ତୁ ତା’ର କିଛି ଫଳ ବାହାରି ନାହିଁ।
ତେବେ ଏବେ ଏବେ ମିଳିଥିବା ସୂଚନା ମୁତାବକ, ଅଭି ଓ ଐଶ୍‌ ଗୋଟିଏ ଭିନ୍ନ ଧରଣର ଫିଲ୍ମର ଅଫର୍‌ ଗ୍ରହଣ କରି ନେଇଛନ୍ତି। ସେଥିରେ ଦୁହେଁ ପୁଲିସ ଅଫିସର୍‌ଙ୍କ ଭୂମିକାରେ ଅଭିନୟ କରିବେ। ବିଶ୍ୱସ୍ତ ସୂତ୍ରରୁ ପ୍ରକାଶ, ଫିଲ୍ମର ସ୍କ୍ରିପ୍ଟ୍‌ରେ କିଛି ପରିବର୍ତ୍ତନ କରିବାଲାଗି ଐଶ୍‌ ପ୍ରସ୍ତାବ ଦେଇଛନ୍ତି। ସେ କାମ ସରିଗଲେ ଫିଲ୍ମଟି ବିଷୟରେ ବିଧିବଦ୍ଧ ଭାବେ ଘୋଷଣା କରାଯିବ। ଏଥିରେ ଅଭି ଓ ଐଶ୍‌ ଉତ୍ତରପ୍ରଦେଶ ପୁଲିସରେ ଚାକିରି କରୁଥିବା ଏକ ପୁଲିସ ଦମ୍ପତିଙ୍କ ଭୂମିକାରେ ଅଭିନୟ କରିବେ। ତେବେ ଏଥିରେ ଆକ୍ସନ୍‌ ଅପେକ୍ଷା ପାରସ୍ପରିକ ସଂପର୍କ ଓ ପାରିବାରିକ ଭାବପ୍ରବଣତାର ଚିତ୍ର ଅଧିକ ରହିଛି ବୋଲି ଶୁଣାଯାଉଛି। ଏ ଫିଲ୍ମର ପ୍ରଯୋଜକ ହେଉଛନ୍ତି ଶୈଲେଶ ଆର୍‌ ସିଂହ। ଏଥିପାଇଁ ସେ ଜଣେ ଭଲ ନିର୍ଦ୍ଦେଶକଙ୍କୁ ଖୋଜୁଛନ୍ତି।
ପୂର୍ବବର୍ତ୍ତୀ ଖବର